Las schibettas dal mais

Da Patrick Capaul

Oasis “DON`T BELIEVE THE TRUTH”
….vus legais endretg! L’ emprim tip per quest mais èn ils frars Gallagher da Manchester UK….
OASIS èn enavos cun in album che nagin n’avess propi spetgà, els èn ina band ch’i na dovra ozendi strusch pli. OASIS tutgan schon bunamain in zic tar il fier vegl… DENTANT è l’album numer sis da las buccas largias englaisas la definitiva emancipaziun dals Beatles! Zwar tunan OASIS quella gia in pau pli fitg suenter ils Stones, las chanzuns n’han era betg pli la forza da lur debut, dentant, èn OASIS ussa finalmain OASIS! 

The white stripes “GET BEHIND ME SATAN”
Darar ha in duo musical fatg tanta canera ed en il medem mument scrit uschè bler uschè buna musica! Meg e Jack White, fragliuns ch’èn maridà e schon puspè spartids; els dus han sdrimas alvas sin tut quai ch’è cotschen, ed exact uschè simpla e clara tuna era la musica da quest duo da Detroit! The white stripes portan enavos la dretga musica en il martgà che sa numna Rock City. 
Lur sisavel album en sis onns cuntinuescha la via en lur tut agens fastizs, è anc ina presa pli agen, pli a travers, pli rockigs, pli bluesigs, schizunt pli souligs….
THE WHITE STRIPES - In duo cun in sound uschè schäbig e miserabel ch’i fa tut mal las ureglias, e tuttina, la musica davos tut quella canera è uschè gronda che la canera para dad esser surda!

Lain Fabular “ILS BEATLES PER RUMANTSCH”
Premiera! Per l’emprima giada preschent jau a vus musica rumantscha en las Punts! E per esser sincers, hai jau gì grev da morder fin che jau hai decidì per quest album….
Album da cover n’è nagut nov, covers dals Beatles èn uschè vegls sco ils Beatles sez, rock rumantsch tutga en il museum – dentant, ils Beatles per rumantsch, gliez è ina vaira sensaziun! Schon bunamain uschè sensaziunal sco la invenziun dal mini-tschitschapulvra per sin viadi!
Qua s’ha ella pia messa ensemen, la petta elitara dal ver ed oriund rock’n’roll rumantsch - ina presa Hades sin in tschadun pitschen baroc, truschà cun duas buccadas Tartaruga e trais scadiolas soundcheck da la pura da Rueun City. E schon bunamain è ella finida, la petta fabulöööösa….bunamain vess jau emblidà la decoraziun en furma da stailas che na glischan betg rumantsch! Uss è ella finida! La pli chara petta che la Rumantschia musicala ha vesì fin en perpeten! E co tuna ella? Cumpliment Thomas Cathomen a.k.a. Tartaruga! Tia versiun da “strawberry fields” tutga la gutta sin il chau, Ringo e Paul avessan sunà gugent battaria e bass tar tia producziun! Per quella prestaziun surdess jau gugent diesch stailas a ti….
E per il rest – John e George vegnissan a rotar en fossa!